KIRJALLINEN KYSYMYS E-2661/02 esittäjä(t): Patricia McKenna (Verts/ALE) komissiolle. Almadravan ja Les Devesses'n rantojen uudistamishanke Alicanten Deniassa.



Virallinen lehti nro 110 E , 08/05/2003 s. 0082 - 0083



KIRJALLINEN KYSYMYS E-2661/02 esittäjä(t): Patricia McKenna (Verts/ALE) komissiolle (23. syyskuuta 2002) Aihe: Almadravan ja Les Devesses'n rantojen uudistamishanke Alicanten Deniassa Denian kalastajien yhdistys tuomitsee Espanjan ympäristöministeriön julkisten töiden hankkeen (28/1126/96), josta on jo tehty sopimus. Hanke Proyecto de Recuperación del Entorno Natural de la Playas de la Almadrava y Les Devesses de Denia, Alicante on ilmeisesti saamassa EU:n tukea. Denian kalastajien mukaan hanke rikkoo direktiivejä 79/409/ETY(1) (linnut), 92/43/ETY(2) (luontotyypit), 97/11/EY(3) (ympäristövaikutusten arviointi) ja 90/313/ETY(4) (ympäristötietojen saatavuus), sillä hankkeella on vakavia kielteisiä vaikutuksia suojeltujen merialueiden kasveihin ja eläimiin sekä lintualueisiin, sen yhteydessä ei ole suoritettu ympäristövaikutusten arviointia eikä kansalaisille ole annettu mahdollisuutta saada ympäristöä koskevia tietoja. Hanke tuomittiin Juan José Camarena Llopisin Denian kalastajien yhdistyksen puolesta Euroopan parlamentille esittämässä vetoomuksessa heinäkuussa 2000 (vetoomus 472/2000). Euroopan parlamentin vetoomusvaliokunta käsitteli vetoomuksen 10. marraskuuta 2000 ja lähetti sen komissioon 30. marraskuuta 2000. Vetoomusvaliokunnan puheenjohtaja vastasi vetoomuksen esittäjille toistamiseen 21. tammikuuta 2002 ja toisti, että vetoomus on lähetetty Euroopan komissioon. Sen jälkeen asiasta ei ole kuulunut mitään. Voiko komissio ilmoittaa, mikä on tutkimuksen tämänhetkinen tilanne? Miksi komissio ei ole vastannut vetoomukseen? Voiko komissio vahvistaa, että hankkeella on EU:n rahoitusta? Jos on, mistä välineestä? Katsooko komissio, että EU:n direktiivejä on rikottu? (1) EYVL L 103, 25.4.1979, s. 1. (2) EYVL L 206, 22.7.1992, s. 7. (3) EYVL L 73, 14.3.1997, s. 5. (4) EYVL L 158, 23.6.1990, s. 56. Margot Wallströmin komission puolesta antama vastaus (11. marraskuuta 2002) Komissio antoi ensimmäisen vetoomusta 472/2000 koskevan tiedonantonsa 7. maaliskuuta 2001, ja uusi tiedonanto on juuri valmistunut vetoomuksen esittäjän antamien tietojen seurauksena. Saatavilla olevien tietojen perusteella kirjallisen kysymyksen aiheena olevalla rantojen uudistamishankkeella on todennäköisesti vakavasti otettavia vaikutuksia alueisiin, jotka Espanjan viranomaiset ovat ehdottaneet liitettäväksi Natura 2000 -verkostoon. Vaikutusten katsotaan johtuvan joko hiekanotosta tai varsinaisesta rantojen uudistamishankkeesta. Alueilla on lisäksi yhteisön tärkeänä pitämiä luontotyyppejä (Posidonia-kasvustoja), joiden luontotyyppien ja luonnonvaraisen eläimistön ja kasviston suojelusta 21. toukokuuta 1992 annetun direktiivin 92/43/ETY liitteen I mukaisesti katsotaan olevan ensisijaisesti suojeltavia lajeja. Komissio pyysi Espanjan viranomaisia antamaan lausuntonsa vetoomuksen esittäjän esiin tuomista seikoista sekä direktiivin 92/43/ETY ja tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY täytäntöönpanosta. Komissio tutkii parhaillaan Espanjan viranomaisten vastausta ja huolehtii siitä, että parlamentin jäsen ja vetoomusvaliokunta pidetään ajan tasalla asian käsittelyn etenemisessä. Mitä taas tulee Deniassa sijaitsevien Almadravan ja Les Devesses -rantojen uudistamishankkeiden rahoitukseen, komissiolle ei ole tehty minkäänlaista yhteisrahoitushakemusta rakennerahastoista tai koheesiorahastosta.